El Ministeri d'Hisenda dóna el vistiplau al pressupost de Gandia per al 2024
12 febrer 2024

## El Ministeri d'Hisenda dóna el vistiplau al pressupost de Gandia per al 202412 febrer 2024Última actualització: 12 febrer 2024

![](../gestion/img/f41e0e4c633db0b505874cbdc8a46c7ed45795d09bedbe10ed4c05c2c841e80d.JPG)  
  

La **coportaveu del Govern i primera tinenta d'alcalde, Alícia Izquierdo** i el **regidor d'Economia i Hisenda, Salvador Gregori**, han comparegut aquest matí davant els mitjans de comunicació per informar que **el Ministeri d'Hisenda ha donat el vistiplau a la proposta de pressupost** que el Govern municipal va remetre el mes de gener passat a Madrid.  
  
Izquierdo ha posat en valor que es tracta dels novens comptes municipals que aprova el Ministeri. _"Una vegada més, complim els paràmetres de racionalitat i legalitat. Continuem pagant el que es deu alhora que aconseguim atraure inversions i abaixar impostos"_.  
  
En línies generals, **els comptes municipals pugen a 101,9 milions d'euros**, amb un increment d'un 5,5% respecte del 2023. A més, tal com indica el Pla d'Ajust al qual està adherit Gandia, es preveu una **partida de pagament de 8,5 milions d'euros**, fet que suposa que la **reducció del deute** feta en nou anys pujarà a 94 milions d'euros, **un 27,1 % menys que el 2015**. A diferència de l'any passat, quan es van aportar 5,1 milions d'euros de manera voluntària, aquesta vegada el pagament serà obligatori.  
  
Pel que fa a l'àmbit públic, **alguns serveis com la neteja o els parcs i jardins es reforçaran** amb importants increments en el pressupost. Per part seua, **l'àrea de Medi Ambient s'ha convertit en un objectiu prioritari per a l'Estat**, de manera que es treballarà per atraure fons europeus que siguen completats amb recursos propis.  
  
A més, **tant el col·lectiu associatiu com la cultura es consolidaran** com a un important motor d'activitat a Gandia, i, com ha esmentat Gregori, _"l'atenció a les persones més vulnerables es mantindrà perquè ningú no es puga quedar enrere"_.  
  
Pel que fa al punt de vista purament econòmic, l'edil ha explicat que **es mantindrà l'esforç inversor de 5,1 milions d'euros de fons de l'Ajuntament**, i el teixit productiu del **sector comercial i turístic veuran millorar les partides pressupostàries** respecte a l'any passat.  
  
També **es continuarà impulsant l'àmbit industrial** gràcies a les subvencions de l'IVACE (Institut Valencià de la Competitivitat Empresarial) i els esforços per fer que els polígons esdevinguen Entitats de Gestió i Modernització (EGM). Per acabar, el regidor ha recordat que, **respecte a les xifres del 2015**, i en termes desestacionalitzats, **l'atur de la ciutat ha baixat un 40 %**.  
  
_"L'Ajuntament continuarà utilitzant amb responsabilitat tota la seua capacitat econòmica i de gestió per impulsar l'activitat econòmica de la localitat, reduir-ne el percentatge d'atur, aconseguir que es convertisca en un lloc atractiu per a la inversió i la col·laboració publicoprivada, i fer que tothom puga fer el seu projecte de vida"_, ha finalitzat Gregori.

[Twittear](https://twitter.com/share)